Mária Gregorová

Mária Gregorová (* 21. marec 1901, Svätý Peter† 4. júl 1982, Martin) bola slovenská komunistická politička a robotníčka. Od roku 1923 sa angažovala v Komunistickej strane Československa (KSČ), zapojila sa do protifašistického odboja a Slovenského národného povstania (SNP) a po vojne pôsobila vo viacerých straníckych a štátnych funkciách vrátane členky Ústredného výboru Komunistickej strany Slovenska (ÚV KSS; 19451968) a poslankyne Slovenskej národnej rady (SNR; 19541960).

 Život 
Narodila sa v rodine Márie Jariabkovej v Svätom Petre (od roku 1960 Turčiansky Peter). Po skončení školy, v roku 1921, nastúpila do práce v Mautnerových textilných závodoch, úč. spol. Ružomberok na Rybárpoli (od roku 1940 Ružomberské textilné závody, od roku 1949 Bavlnárske závody Vladimira Iľjiča Lenina, pozri Texicom), kde zotrvala v zamestnaní ako robotníčka až do roku 1949.

V roku 1923 sa stala členkou KSČ, pričom sa angažovala v komunistickom ženskom hnutí a Medzinárodnom všeodborovom zväze (tzv. červených odboroch), revolučnom odborovom hnutí založeným z iniciatívy KSČ po tom, čo sociálnodemokraticky orientované Odborové združenie československé začalo vylučovať komunistov v snahe zabrániť ich pokusom o získanie dominancie v odboroch. Mária Gregorová od roku 1937 ako predsedníčka závodného výboru organizovala politické akcie a po zákaze činnosti KSČ Ministerstvom vnútra Slovenskej krajiny (9. októbra 1938) tak prirodzene prešla do ilegality a zapojila sa do komunistického protifašistického odboja. Za odbojové aktivity bola ľudáckym režimom vojnovej Slovenskej republiky na osem mesiacov väznená v Ilave. Po prepustení spolu s manželom pokračovala v ilegálnej straníckej práci v Ružomberku a okolí. Po vypuknutí SNP bola členkou Revolučného Okresného národného výboru v Ružomberku a po prechode povstania na partizánsky spôsob boja žila v ilegalite v Nízkych Tatrách.

Po vojne stúpala v straníckej kariére v rámci KSČ, resp. KSS. Od 12. augusta 1945 do 29. augusta 1968 bola členkou ÚV KSS (19451968), zároveň bola členkou Ústrednej rady odborov a Slovenskej odborovej rady (19451950), Krajského výboru (KV) KSS v Žiline (19491960), resp. po reorganizácii územného členenia (pozri zákon o územnom členení štátu a kraje v rokoch 19601992) Stredoslovenského KV KSS v Banskej Bystrici (19601967), pričom v rokoch 19541960 taktiež vykonávala funkciu poslankyne SNR. Mandátu sa ujala 18. decembra 1954, posledná schôdza SNR v príslušnom funkčnom období sa konala 11. apríla 1960, a nasledovné obdobie začalo ustanovujúcou schôdzou 14. júla 1960.

Zomrela 4. júla 1982 v Martine a pochovaná bola v rodnom Turčianskom Petre.

 Vyznamenania 
 Rad SNP I. triedy (1947)
 Rad 25. februára 1948 (1949)
 Za zásluhy o výstavbu (1953)
 Rad práce (1961)
 Rad republiky (1969)
 zlatá medaila Slovenského zväzu žien (1973)
 Zlatý odznak Revolučného odborového hnutia

 Ďalšia literatúra 





 , nekrológ



 Referencie 

Kategória:Osobnosti z Turčianskeho Petra
Kategória:Slovenské političky
Kategória:Politici KSČ
Kategória:Politici KSS
Kategória:Poslanci SNR
Kategória:Členovia Ústredného výboru Komunistickej strany Slovenska